
SITUACION DI ARMA 
DI CANDELA TA REKERI 
UN MEDIDA MUCHO 
MAS DRASTICO 


ACCION A YUDA 
FTA HAYA REUNION 
CU GERENCIA 
DI EL GAUCHO 


NOS FAMOSO TOREN Y PLATAFORMA 
NA PALM BEACH TAMBE TA BAY 
WORDO DRECHA Y TRANSFORMA 


MINISTER DANGUI ODUBER: 

O 
tro caso di asesinato, otro caso di uzo di arma di candela 
y otro bida cu ta bay perdi pa un tipo di violencia cu aki 
na Aruba, no tabata algo cu pueblo a conoce. 
Presencia di arma di candela den comunidad ta algo cu 
ta birando dia pa dia mas serio y cu ta totalmente for di 
control y loke ta ainda mas serio, ta e hecho cu tin un grupo 
basta grandi di hobennan, pa no bisa mucha, cu tin arma di 
candela den nan poder. 
Siman pasa un hoben di 19 aña a wordo tira banda di tanki 
di WEB na Savaneta y algun rato despues el a fayece pa 
motibo di sangramento interno y fin di siman cu ta tras di 
lomba, un homber di 31 aña ta wordo tira fatalmente, pa un 
hoben di apenas 17 aña. 
No ta algo recientemente cu ta sosode, esta di hobennan 
envolvi den casonan di tiramento y caminda practicamente 
mayoria tin un edad di bou di 20 aña y ta mas cu claro cu 
ta lanta e pregunta ta con e hobennan aki, cu no tin trabou, 
por ta den poder di un arma di candela. 
Ta un hecho cu durante di yegada di hopi boto cu ilegalnan 
cu a yega costa di Aruba, ta trece arma ya cu nan ta wordo 
bendi facilmente y na varios ocasion a bin haya e ilegalnan 
aki cu arma di candela den nan poder ora cu nan a trata di 
drenta Aruba. 


Den fin di siman Cuerpo Policial a reacciona formalmente 
riba e caso di asesinato di diadomingo marduga pero ta 
lanta e pregunta cuanto mas polis mes lo por haci, kico e 
por haci y con e por haci esaki. 
Kisas un control of presencia di autoridadnan policial na 
cierto sitionan, sigur den e sector hotelero, lo por yuda na 
aleha e tipo nan agresivo aki, cu semper ta scoge cierto 
sitionan druk y cu hopi hende, pa haci nan fechorianan y e 
sitionan aki ta conoci di tin acumulacion di hopi hende den 
fin di siman. 


Polisnan tambe por actua den forma preventivo, manera nan 
a haci den fin di siman ora cu nan a dicidi di hiba un control 
forma riba varios vehiculo en busca di arma pero en real- 
idad e mester ta un control cu tin cu continuacion y no algo 
sporadico y aki y aya. 
Tambe hopi di e gruponan aki, conoci como “gang” di bari- 
onan, ta conoci na autoridadnan policial y kisas, si tin base 
legal pa esaki, lo por haci control inespera riba nan locual 
no tur ora ta posibel. 
Sinembargo por pensa cantidad di otro posibilidad pa trata 
di evita e comportacion agresivo aki pero e problema di mas 
grandi, ta y lo keda e situacion di e hobennan aki na nan 


cas, caminda si no tin control na cas, si no tin disciplina na 
cas, ta mas cu claro cu e hobennan aki ta haya nan mes den 
problema. 
Den e caso di diadomingo marduga, un mucha homber di 
17 aña, coriendo den un auto, kisas di dje of di un amigo of 
familiar, ta comete un asesinato pa banda di 2’or di marduga, 
un orario c’un hoben cu no ta mayor di edad, no por ta riba 
caya asina sin mas. 


Algun caminda e falta di control aki a faya na su cas, cerca 
su conoci nan y hasta por cuestiona e sistema di educacion, 
ya cu algun caminda mester a ripara cu tin hobennan cu tin 
problema serio cu nan caracter, cu nan comportacion. 
Awor por bolbe punta dede riba e sistema hudicial, entre 
otro por menciona di un caso caminda un hoben cu a wordo 
deteni pa posesion di arma di candela, a wordo condena na 
un castigo di 6 luna, mientras cu den pasado a aumenta e 
castigo pa e delito aki na 4 aña di prizon. 
Aki por bisa cu no tur ora e aumento di castigo aki tin su 
efecto cu tur hende a spera, ya cu parce cu e cantidad di 
castigo no ta spanta e hobennan di awendia pero e ta otro 
indicacion cu pa soluciona e problema aki, ta rekeri inter- 
vencion no solamente di e sector hudicial pero tambe esun 
educacional, esun social y tambe esun deportivo, ya c’un 
caminda mester por detecta cu algo ta bayendo robes cu 
hobennan. 


D 
os Ladron a purba kibra 
pa horta den clinica di 
bestia Animal Health Veter- 
inary Hospital diadomingo 
madruga alrededor di 1am. 
No a logra bay cu nada 
pero a capta e persona nan 
aki den varios camara y a 
informa polis y Atraco team 
pa asina tuma nota di kico ta 
pasando den e area di Eagle 
Beach. Mester tume cuenta 
cu e zona ta un zona turis- 
tico cu algun Airbnb y tambe 
zona comercial. 


Situacion di arma di candela ta rekeri 
un medida mucho mas drastico 


Animal health veterinary hospital 
a haya bishita di dos antisocial 

U 
n accion di un ora di trahadonan di El Gaucho bou guia 
di nan sindicato FTA, a duna e resultado cu nan tabata 
spera for di luna di mei caba. Inmediatamente a haya un 
yamada pa sinta na mesa. 
Tabata den oranan laat di atardi e sindicato a saca su 
miembronan for di e restaurant El Gaucho, situa den 
Wilhelminastraat, debi na un falta di cooperacion total di e 
gerencia pa yega na un contracto colectivo. 


Mas cu 20 di e 40 trahadonan di e restaurant a dicidi di sali 
pafo rond di 6’or di atardi pa expresa nan malcontento cu 
gerencia no ta duna oido na nan representante sindical. 


Jose Figaroa, presidente di FTA, para pafo hunto cu e 
empleadonan a duna di conoce cu tin hopi malcontento 
existente. For di mei ultimo e sindicato a gana e derecho di 
representa e trahadonan y tur intento haci for di e tempo ey 
pa sinta na mesa y yega na un areglo no a duna resultado. 
Ley ta bisa cu den tres luna di tempo mester sinta na mesa. 
Pero nada. Na ultimo aki hasta a manda concepto di un CAO, 
pero no a haya ningun reaccion. 


E no ta bay solamente pa sinta na mesa pa negocia e CAO, 
segun Figaroa, pero tambe tin malcontento bou di e traha- 
donan. Nan no por hiba nan mesun cuminda trabou y no ta 
haya cuminda na trabou tampoco. 


Nan ta wordo obliga pa bay cu vakantie y e sistema di points 
no ta cuadra. E situacion supuestamente no ta bon pero tur 
anochi e restaurant ta yen. 


E sindicato ta sinti cu loke gerencia ta haciendo aki ta alarga 
tempo. P’esey a dicidi cu ta basta y cu e trahadonan aki nan 
derechonan mester wordo respeta. A dicidi pa para pafo pa 
un ora largo. Esaki a sosode net na momento di e prome 
seating di anochi. 


Por a mira clientenan ta yega y 
tabata presenti cu paden lo surgi 
un caos pasobra no tin hende pa atende. 
Tabatin cliente cu tabata aplaudi e trahadonan 
cu tabata lucha pa nan derecho. 


Na momento di e accion a drenta yamada di abogado di EL 
Gaucho cu a bisa cu diamars mainta 10’or lo por sinta na 
mesa. Y a pidi na mesun momento mirando cu tin siguransa 
di e reunion, si e trahadonan ta dispuesto pa reanuda trabou 
prome cu e un ora di accion programa. 


E trahadonan a bay di acuerdo y mesora a drenta pa sigui 
nan trabou. Figaroa ta spera di por yega na acuerdonan cu 
ta na beneficio di ambos banda. 


P 
olis no kier duna ningun informacion riba e asesinato 
na Savaneta y tampoco di esun banda di zona ho- 
telero diadomingo ultimo. Ni con e investigacion ta bay 
ni cual ta e motibo di e asesinatonan. Tampoco si un tin 
conexion cu otro. 
Hecho ta cu tin un potret ta circula unda por mira e dos 
victimanan di asesinato banda di otro. Sinembargo ta 
hopi cla cu e potret aki ta photoshop, pues no ta uno real, 
pero a pone dos potret saca na diferente sitio hunto riba 
un potret. 
Mientrastanto tin informacion cu ta sali for di baho 
mundo, di e grupo di gangnan, cu e caso di Savaneta tin 


di haber cu un debe di droga. Supuestamente e victima lo 
kier a yega na un solucion pa loke ta pago di e droga aki. 
E lo mester a haya un uzi, cu tin balor di algun mil florin, 
y kier a entrega esaki como parti di e pago y e resto e lo 
haci cash. 


Ta parce den e auto a surgi un discusion y e kier a bula 
momento cu el a mira e caminda cu nan a coy pa haci 
e negociacion. Aki bala a cay cu e consecuencianan ya 
conoci. 
Te ainda no tin informacion si algun di e sospechosonan 
deteni a basha’bou. 


Segun baho mundo 


Droga tabata motibo di asesinato na Savaneta 


Accion a yuda FTA haya reunion 
cu gerencia di El Gaucho 

C 
omportacion di hobennan aki na 
Aruba, uzo di arma di candela, 
bringamento entre gruponan, no 
ta algo nobo si sigui e desaroyonan 
rond mundo pero principalmente na 
Hulanda, caminda pa algun tempo 
caba, e forma di comportacion entre 
hobennan, a bira no solamente agresi- 
vo pero tambe hopi fatal. 
Constantemente 
comportacion 
di 
hobennan Hulandes, tanto den e bida 
nocturno como durante di nan vaca- 
cion den exterior, a conoce un aumento 
grandi di agresion, no solamente entre 
nan mes pero tambe contra di hopi 
hende inocente. 
Recientemente a termina un caso hudi- 
cial contra di un grupo di hoben cu 
durante di nan vacacion na Mallorca, 
a brinda c’un paisano Hulandes, heri- 
dando e hoben aki mortalmente, 
despues di a maltrat’e y a skop’e cant- 
idad di bes den su cabes. 
Expertonan Hulandes cu a analisa e 
desaroyo aki, a yega na e conclusion 
cu e aumento di agresividad entre 
hobennan rond Hulanda, pa gran parti 
ta producto di e pandemia cu a afecta 


henter e pais y henter mundo. 
Medidanan estricto caminda e limita 
tur hende di Sali y hiba un bida 
social normal manera cu nan tabata 
custumbra di hib’e, a percura pa un 
tipo di aumento di agresividad entre 
principalmente hobennan y cual a 
conduci na hopi caso di agresion cu a 
costa bida di varios hoben. 


Na Hulanda e falta di respet pa autori- 
dadnan policial tambe a bira algo serio, 
caminda reaccion di comunidad contra 
di polis, contra trahadonan di ambu- 
lance y hasta contra manehado nan di 
trein, a aumenta barbaramente na loke 
expertonan ta splica un acumulacion di 
frustracion pa tanto tempo cera paden 
sin por haci mucho pa diberti nan mes. 
Fuera di e comportacion agresivo aki, 
tambe tin un aumento di acciden- 
tenan fatal ocasiona pa hobennan cu 
sea ta burachi of ta bou influencia di 
un of otro droga, caminda nan ta perde 
control riba nan vehiculo y ta ocasiona 
chokenan fatal y den e proceso aki 
ocasionando morto di otro hendenan 
tambe. 


Kisas aki na Aruba e situacion no ta 
igual pero por bisa si cu despues cu 
a lanta for medida di e pandemia, 
tambe e isla ta pasando den un 
periodo caminda hobennan ta mucho 
mas agresivo compara cu prome cu e 
pandemia di covid. 
Cu tin un aumento di casonan serio 
caminda hobennan ta envolvi ta sin 
duda pero compara cu na Hulanda, 
akinan no tin un departamento cu por 
presenta cifranan concreto a corto 
tempo pa duna un ehempel di e desa- 
royo aki. 
Centraal Bureau Statiestieken, esta 
CBS por haci esaki, ta posibel pero no 
ta informacionnan cu ta ser logra den 
corto tempo y e cifranan aki sin duda 
ta necesario. 


D 
iadomingo atardi na Centro di Husticia a tuma luga un con- 
ferencia di Prensa, esaki tawata relaciona cu e dos asesina- 
tonan. 
Uno a tuma luga na tanki di Savaneta y e otro dilanti ex Sand Bar 
den HotZone. Procureur Generaal Bote ter Steege tawata presente 
pa Ministerio Publico. A puntr’e con e entregamento di arma di 
candela ta bayendo. 
E contesta tawata cu te awor aki solamente 5 arma di candela a 
wordo entrega. Eynan por a sinti un mix feeling. 
E banda positivo segun Ter Steege ta cu “nan” a entrega como 100 
y algo municion cu ta e producto cu ta mata paso sin e balanan e 
arma no ta nada. Ta desea pa esaki ta hopi mas si. 
E accion di entrega arma di candela a cuminsa november 21 pa 
december 28. Y si no ta satisfecho cu e cantidad cu a haya lo mira 
si ta prolonga esaki. 


Agresion di hobennan no ta algo nobo 


Na Hulanda criminalidad entre hobennan a aumenta formalmente 


Mas bala cu arma entrega na Polis 

Mr. Mike Eman ta alerta cu ta mira cu e medidanan cu ta wordo aplica contra 
di comercio y e industria turistico sigur lo tin nan repercusion pa e consum- 
idor, pero probablemente tambe e empleado. “Nos ta premira y preocupa cu un 
comercio cu cay den preta ora cu e no por pasa tur cos den nan prijs - den caso 
di hotel den prijs di camber y den caso di comercio general den prijs di producto 
- e ora nan lo yega na e punto cu ta bisa empleado cu gobierno a laga nan “plan 
bari” y nan tin cu corta den salario. 


“Nos ta pasando bario pa bario pa splica comunidad kico tur ta spera nos pueblo. 
Banda di e aumento barbaro caba di prijsnan ta bin acerca awor e aumento 
di tarifa di awa, coriente, gas, gasolin y pago pa remedi. Riba tur esaki ta bin 
awor e pakete di medida cu ta wordo introduci entrante 2023. Tambe na Cas di 
Partido, den e plataforma “Talking Politics”, nos a bin tur siman ta informa nos 
miembronan riba tur e medidanan aki. 


Eman ta bisa cu Fraccion di AVP a solicita tambe pa scucha gremionan den un 
reunion publico, pero e fraccion di MEP/RAIZ y Presidente di Parlamento no kier 
yama e reunion of kier reuni tras di portanan cera. Eman ta bisa cu pueblo ta 
scuchando ta scuchando nos, pero ta importante pa pueblo scucha e gremionan 
tambe cu ta representa miles di empleado y e sector comercial cu ta bay wordo 
severamente afecta. 


Eman ta comparti opinion di RvA 
Tur medida imponi riba 
comercio lo finalisa 
riba tayo di e pueblo 
consumidor y trahado 


“N 
ingun sector ta scapa for di e racha di 
medida den pakete di Gabinete Wever- 
Croes pa 2023. Locual nos ta wak ta cu finalmente 
tur medidanan aki lo termina afectando e pueblo, 
e consumidor y e empleado”, asina e lider di frac- 
cion di AVP, mr. Mike Eman a splica relaciona cu 
cambionan den impuesto pa hotelnan y empre- 
sanan. 


Eman ta splica cu den e pakete di medida tin 
cosnan grave, manera aumento di BBO cu ta toca 
pueblo direct, pero tin hopi tambe cu ta asina 
abusivo y abrupto pa comercio, cu no por spera 
otro cu nan lo pasa esaki tambe sea pa e consum- 
idor of nan empleado cu lo wordo bisa cu “gobi- 
erno a pluma e empresa y e empresa tin cu corta 
den salario y beneficio di trahado”. 
E lider di oposicion, mr. Mike Eman, ta splica cu 
AVP como unico partido a alerta pa e Landspakket 
y su consecuencianan pa e pueblo. Den coro tur 
otro partido a canta den eleccion cu Landspakket 
ta bon, awe nos ta biba cu e amargo realidad. 


Eman ta mustra cu Raad van Advies tambe ta yega 
na e conclusion cu tur e medidanan cu lo wordo 
imponi riba comercio lo finalisa riba tayo di e 
pueblo consumidor y trahado. Raad van Advies ta 
bisa literalmente: “Naast de huidige inflatie, zullen 
ook de voorgestelde belastingmaatregelen leiden 
leiden tot hogere consumentenprijzen. Niet alleen 
de stijging van de BBO zal, indien mogelijk worden 
doorberekend aan de afnemer/consument, onder- 
nemers zullen zo mogelijk ook de overige kosten- 
verhogende belastingmaatregelen (al dan niet 
gedeeltelijk) doorbrekenen”. 

D 
ialuna mainta Minister di Turismo y Salud Publico sr. 
Dangui Oduber a duna un conferencia di prensa na Palm 
Beach caminda e mandatario a anuncia cu e toren y plata- 
forma na Palm Beach lo wordo drecha. Manera otro proyec- 
tonan cu ta andando rond di nos isla, esaki tambe ta un 
proyecto cu den cuadro di embeyecemento y mehoracion di 
producto Aruba. Esaki ta e toren cu ta situa net dilanti di Riu 
Antillas Hotel cu ta wordo masha bishita pa nos turistanan 
y localnan. 


Minister Oduber a recorda pueblo cu ya caba na aña 2018 
a drecha esaki un biaha, cual a wordo realisa en conhunto 
cu Riu Hotel cu a pone mitar di e fondo cu tabata nece- 
sario e tempo ey. Lamentablemente e trabounan cu a wordo 
haci pa drecha e toren e tempo ey no a dura mucho. Door 
di mal tempo y actonan di naturalesa un biaha mas e toren 
ta den un mal estado y mester wordo drecha. Pa e motibo 
aki Ministerio di Turismo conhuntamente cu Aruba Tourism 


Authority a busca e fondonan necesario pa drecha e toren 
y plataforma aki. E biaha aki lo uza materialnan cu lo bay 
tempo mas largo. 


Den e proyecto aki ta bay construi un plataforma nobo den 
un estilo di octagon caminda na cada skina lo bay tin trapi. 
Lo acerca artistanan locual cu lo mester haci un obra di arte 
bunita riba esaki. E proyecto aki ora e ta cla lo bira un otro 
atraccion pa nos turistanan caminda nan por saca potret 
y pone esakinan riba media social cu sigur lo sirbi como 
mercadeo y promocion pa Aruba como destinacion. 
Sigur un otro bunita proyecto chikito pero cu tin un impacto 
grandi. 
Turismo ta keda e driver di nos economia y p’esey ta suma- 
mente importante pa nos keda inverti den producto Aruba. 
Minister Oduber ta sigui percura pa drecha y embeyece dife- 
rente areanan turistico riba nos isla. Aruba ta di nos ban 
conserve. 


Minister Dangui Oduber: 
Minister Dangui Oduber: 


Nos famoso toren y plataforma 
Nos famoso toren y plataforma 
na Palm Beach tambe ta bay 
na Palm Beach tambe ta bay 
wordo drecha y transforma 
wordo drecha y transforma 

P 
rome Minister Evelyn Wever-Croes durante su bishita di 
trabou na Hulanda, diabierna ultimo a bishita Arubahuis 
pa asina reuni cu Minister Plenipotenciario señor Ady Thijsen, 
directora interino señora Glenda Hernandes y combersa cu 
e trahadonan. “Ta hopi importante na momento cu mi ta 
na Hulanda pa bishita Arubahuis pa mi por mira y scucha 
personalmente e preocupacionnan cu tin”, Prome Minister 
a expresa. 


Arubahuis ta haciendo un trabou importante pa Aruba y por 
a nota cu e ta mas accesibel pa e Arubianonan cu ta biba 
na Hulanda. P’esey ta importante pa sa kico ta e areanan cu 
nan ta trahando riba dje, pa yuda tur esnan cu ta bibando, 
studiando of a bay Hulanda cu un proposito medico. Prome 
Minister a expresa cu e asistencia brinda na su persona y 
demas ministernan durante nan bishita na Hulanda ta uno 
di aplaudi, y cu e tin tur confiansa cu e trabounan ta wordo 
haci na e miho manera y cada bes mehorando riba cada 
tereno. 


Tambe Prome Minister a splica cu durante su bishita di trabou 
na Hulanda, hunto cu Minister Plenipotenciario a logra haci 
diferente bishita, y p’esey ta importante pa nan reuni y papia 
riba tur e bishitanan haci, pa wak con lo sigui atende cu 
e relacionnan, cu ta hopi importante pa pais Aruba. Prome 
Minister a indica cu e reunionnan tabata positivo na unda 
por a nota cu Minister Plenipotenciario ta haciendo un bon 
trabou den habri portanan y crea brugnan necesario entre 
Aruba y Hulanda. Esaki sigur ta facilita e trabou di e minis- 


ternan na momento cu nan bishita Hulanda pa reunionnan 
na unda nan por yega Hulanda reuni y haci palabracionnan 
concreto. “Unabes cu mi regresa Aruba mi lo repasa tur e 
logronan durante e siman di reunion na Hulanda pa asina 
sigui traha riba proyectonan cu Aruba kier encamina”, Prome 
Minister a duna di conoce. 


Reunion cu Minister Plenipotenciario, Directora 
Interino y trahadonan di Arubahuis tabata positivo 


R 
ecientemente Prome Minister Evelyn Wever - Croes 
a reuni cu Secretario di Estado encarga cu impuesto 
Marnix van Rij. Durante e reunion a cera conoci cu otro y 
trata diferente tema y trabou cu por realisa hunto. 


Prome Minister Wever Croes a duna di conoce cu Secretario 
di Estado van Rij tabata hopi interesa den e plan fiscal cu 
Aruba ta bay introduci y tambe con ta trece un ‘fair share’ 
pa gobierno. ‘Ora cu un pais ta saliendo for di crisis, mester 
percura cu tin un reparticion di peso di belasting mas husto 
posibel.’ 
Prome Minister a sigui splica cu durante di e reunion a papia 


di kico tur e plan ta trece cu ne den diferente sector, cambi- 
onan di tarifa manera reduccion di belasting riba salario y 
belasting di companianan cu tambe ta baha, a papia tambe 
di aumento di BBO y temanan general di supervision finan- 
ciero, di e surplus, y mas. 
Por ultimo, Prome Minister Wever - Croes a expresa cu e 
reunion a bay bon unda cu e mandatario Van Rij a reconoce 
Aruba su disponibilidad y determinacion pa mehora e situa- 
cion financiero di e pais y cu nan por yuda den esaki. 


Secretario di Estado encarga cu 
impuesto di Hulanda a expresa 
interes den Aruba su plan fiscal nobo 

C 
omo parti di A.T.A. su tarea di 
mercadea y maneha Aruba como 
destino turistico, tin diferente proyec- 
to cu A.T.A. ta inverti aden. Ta trata aki 
di proyectonan tanto di mehoracion di 
producto como tambe proyectonan di 
desaroyo di producto. E proyectonan 
aki ta alinea cu e maneho nacional di 
turismo. Asina por bisa cu 90% di e 
gastonan di A.T.A. ta bay na mercadeo 
y di esaki entre 5% y 10% ta bay na 
nos producto turistico y e restante ta 
bay na mercadeo internacional. 


Tin 3 area principal cu ta enfoca riba 
dje como parti di e proyectonan aki, cu 
ta nos playanan, nos hendenan y hospi- 
talidad y tambe siguridad. Ta duna 
atencion na otro aspectonan manera 
proteccion di naturalesa, cultura y 
innovacion. Pero e 3 area principal ta 
forma e fundeshi di Aruba su turismo. 


Nos playanan 
Un di e proyectonan cu ta tumando 
luga na e momento aki ta e renoba- 
cion y embeyecemento di e plata- 
forma y toren na Palm Beach. Esaki 
no ta un proyecto isola mirando cu ta 
inverti den proyectonan den e area ya 
pa varios aña. Por pensa por ehempel 
riba e estudio cu a wordo haci pa midi 
calidad di awa na Palm Beach, como 
tambe a pone buoys pa asina marca 
e area designa pa landa. Na 2023 lo 
sigui cu e proyecto di buoys tambe pa 
di e forma aki marca e buffer zone pa 
trafico motorisa riba awa. 


Nos Hendenan y Hospitalidad 
Lo sigui enfoca den preparacion y cono- 
cemento di nos hendenan, a traves 
di entre otro e Aruba Certification 
Program, e Aruba Quality Seal como 
tambe e Aruba Signature Experience. 
E proyectonan aki ta beneficioso pa 
nos industria turistico, pero tambe pa 


nos isla en general ya cu ta yuda pa 
mehora experiencia di nos bishitan- 
tenan y esaki sigur ta eleva e satisfac- 
cion cu nos destino. 


Siguridad 
Otro aspecto sumamente importante 
cu ta inverti aden ta siguridad. Aruba ta 
conoci pa ta un di e destinonan di mas 
sigur den Caribe y esaki ta un di e top 
tres motibonan cu un turista ta bishita 
Aruba. E siguridad aki ta importante pa 
turismo pero tambe pa e calidad di bida 
di nos comunidad pues ta sigui enfoca 
riba e area aki den 2023 tambe. 


Aki mester bisa cu for di 2011 cu A.T.A. 
a bira Sui Generis, ta aporta na Aruba 
Hospitality and Security Foundation. 


Den e fundacion aki tin miembro di 
A.T.A., KPA, AHATA, ATIA y algun profe- 
sional den area di siguridad den sector 
hotelero. Pa medio di e fundacion aki ta 
enfoca riba siguridad den zona turis- 
tico; a inverti den ekipo pa polis, incluy- 
endo pa Strandpolitie, entrenamento 
regular, accesoria di un organisacion 
di siguridad internacional y mas. Pa 
2023 A aloca fondo pa reintroduci un 
“Visibility Team” pa asina percura pa 
mas siguridad, visibilidad y presencia 
di miembronan di siguridad den area 
turistico. 
Cada un di e proyectonan cu A.T.A. ta 
financia ta importante ya cu ta contribui 
na eleva e producto turistico cu na e 
momento aki ta nos pilar economico 
principal y loke nos tur ta biba di dje. 


Ta sigui enfoca riba nos playanan, nos hendenan y hospitalidad como tambe siguridad: 
Den aliniacion cu maneho nacional di turismo, ATA ta sigui 
inverti den mehoracion y desaroyo di Aruba su producto 

D 
iadomingo anochi algo pasa di 
9’or a presenta un caso poco fas- 
tioso unda cu un dama a bati alarma, 
momento cu su pareha a bay cu su 
yiunan. Tur cos a cuminsa altura di 
un convenience store den Schotland- 
straat, unda e homber cu no ta e tata 
a bay cu muchanan. Segun version di e 
dama cu a keda na pia, nan lo a bay di- 
reccion Kamay y cu e homber a bisa cu 
cos malo lo bay pasa e muchanan. 


Varios patruya mesora a sali direccion 
e adres cu e dama a bisa. N’e sitio nan 
a topa cu e auto Honda cu ta pertenece 
n’e homber y den e auto a bin haya e 
muchanan. Uno tawata na soño, pues 
ambos tawata bon. Mientrastanto e 
mama di e muchanan tawata yegando 


Kamay cu polis. 
Despues di un rato di papiamento e 
mama no kier a entrega keho contra e 


homber y a tuma e muchanan y a bay 
paden, mientras e pareha a bay un otro 
caminda p’e anochi. 


D 
iadomingo anochi rond di 8’or 
pasa un comerciante Chines a 
pidi pa polis cu urgencia. Esaki tawata 
na Megastone Food Mart, unda cu e 
tawata luchando cu un persona den 
su negoshi. Ta asina cu un hoben a 
drenta e supermarket y kier a bay cu 
dos Vape smoke pen sin paga. 


Akinan di un a conduci n’e otro y 
aparentemente a cuminsa un bringa- 
mento. Polis cu a yega basta lihe a 
bay over mesora pa detene e hoben. 
A pidi pa transportwagen, mientras 
cu e transport tawata yegando polis 
a pone den boei y a lage sinta den 
auto warda. Un otro agente tawata 
tuma dato di e comerciante di locual 
a sosode. 
Na warda e hoben mester duna 
cuenta dilanti Sub Fiscal di locual a 
sosode, unda cu e kier a bay cu cos 
sin paga. 


Polis a bay atende cu homber cu supuestamente 
kier a haci yiunan di su pareha daño 


Hoben kier a bay cu 2 vape smoke pen sin paga 

D 
ialuna algo pasa 
di 11:30 di mainta 
polis y ambulance a 
bay ariba Green Corri- 
dor, pa ta exacto entre 
rotonde di Sero Tijshi 
cu rotonde Mahuma. 
Tawata trata di un Kia 
Picanto color geel y un 
Ford Explorer.  Pa un of 
otro motibo chauffeur 
di e KIA no a regula 
su velocidad y ta dal 
basta duro patras di 
e Ford Explorer.  Den 
e Kia tawata tin dos 
dama, ambos a resulta 
herida. 


Dos 
ambulance 
a 
presenta y tambe polis 
di trafico. Polis mester 
a cera rotonde banda di 
pariba, pa asina evita 
un desgracia innec- 
esario mirando cu e 
vehiculo kibra ta ariba 
caminda y strobando 
Paramediconan 
pa 
haci nan trabou. Den 
dos ambulance ambos 
ocupante a wordo hiba 
Hospital.  


Dos dama herida den accidente ariba Sero Tijshi 


D 
iasabra algo despues di mey anochi, a drenta un informe 
di un auto na candela dilanti di un cas na Nuñe. Mesora 
a manda polis y brandweer n’e sitio. Na yegada di polis nan 
a bin topa cu un auto completamente na candela, e auto 
tabata staciona hopi cerca di e cura di cas y e candela na 
dado momento a expande y tabata forma un menasa p’e cas 
tambe. Polis a pidi brandweer pa bin cu sumo urgencia. Na 
yegada brandweer mesora a cuminsa combati e candela, pa 
asina evita cu e lo por sigui expande. Tur e rato cu brandweer 
tabata pagando e candela, niun habitante di e cas a sali pafo 
pa mira kico tabata pasando. E candela tabata asina fuerte, 
cu hopi lihe e la kima e auto por completo. Despues cu brand- 
weer a logra paga e candela nan a sigui nan caminda. 


Auto a kima por completo dilanti di un cas na Nuñe 

D 
esde e momento cu Gobierno Wever-Croes a dicidi pa 
kita ‘overtime’ for di polis, ta parce cu Aruba a bira 
manera un Wild Wild West: Trafico insigur cu a resulta den 
mas accidente, algun grave  cu a resulta den varios morto 
den trafico. Mientras e prome 3 luna di 2022, no tawata tin 
ningun. 


Y awor e di tres asesinato di cual e ultimo dos den apenas 5 
dia. Den ningun di a casonan di accidente grave of asesinato 
Minister Rocco Tjon a bin dilanti como e mandatario encarga 
cu e asuntonan aki, pa mustra e solucion of vision cu e tin pa 
resolve e problemanan aki.  


Den mi opinion un di e solucionnan ta sinta den prevencion. 
‘Meer blauw op straat’. Mas polis visibel riba caminda. Mas 
polis trahando den bario. Mas polis den e area turistico, pa 
nos no haya cu gang ta kere cu nan ta manda na Aruba!  


Pa e di tres aña consecutivo, no a cuminsa cu un klas nobo 
di scol di polis. E Gobierno ta economisa riba e siguridad di 
nos pais prome cu nan a keda cla pa yuda nos hendenan, 
cu lo ta sufri di stress, un causando grandi di problemanan 
mental. Y Minister Rocco Tjon no a bringa pa su portefeuille, 
pa e cuerpo policial por keda fuerte.  


E no ta un maneho logico den mi opinion, pa baha e oranan 
di overtime di polis, mientras cu nos a caba di pasa door 
di un guera psicologico durante e crisis di Covid-19. Cu a 
resulta den un aumento drastico di asesinato na Aruba. 


E efecto traumatico cu e asesinatonan  tin riba pueblo en 
general, pero specialmente riba e generacion di hobennan 
cu ta bayendo scol secundario, cu ta bin su tras lo ta piho. 
Si bida ta sigui manera nada no a pasa, ta esey lo bira e 
‘normal nobo’? Cu ora tin problema ta soluciona esaki cu 
pleitamento, tiramento, hincamento y bebe y core irespon- 
sabel riba caya y causa accidente mortal den trafico?  


Kico mas Minister Rocco Tjon ta warda pa sosode, prome cu 
e ta actua como e lider cu e mester ta pa nos comunidad? 
Dispensa mi, pero Minister Rocco Tjon  ta faya den tur area 
di su cartera, den mi opinion su maneho ta: ‘Too Little Too 
Late’ y ‘Achterste Voren’. 
Pone polis traha nan orarionan extra bek pa asina nos 
tin mas polis riba caya y nos comunidad por pasa e High 
Season di  Pasco, Aña Nobo y Carnaval na un manera sigur, 


cu trafico sigur. Habri e klas di polis bek, pa nos hobennan 
por tin un perspectiva mas positivo y mas oportunidad di 
estudio y trabou paga.  


Pa clausura, Gobierno Wever-Croes no mester bati riba su 
pecho cu el a spaar 63 miyon riba e presupuesto di 2023, si 
esaki ta costa 500% mas bida den aña 2022, cu Covid-19 a 
causa na 2020. 
Mester bin cu mas polis riba caya inmediatamente, un inter- 
vencion nacional pa soluciona conflicto na tur scol (klas 5 y 
6) basico y secundario y den barionan. 


Pa evita cu mas problema lo surgi y yuda esnan cu ta sinti 
of pensa cu nan no tin nada di perde haya speransa bek. Y 
kita e recorte di 7,6% cu ta causa mas pobresa y stress den 
comunidad. 


Si e Gobierno no por cumpli cu esaki, miho nan tur baha na 
awa, cu  nos Minister di Husticia canando dilanti.  


Gisele-Mireille Sint Jago (PP): 


Minister di Husticia Ta Faya Den Tur Area!  


E di tres asesinato a tuma  luga y atrobe Minister di Husticia, Rocco Tjon, a keda keto? 

Schedule di weganan 
Schedule di weganan 


Qatar World Cup 2022 
Qatar World Cup 2022 


Diasabra, 3 december 2022 
11am – Hulanda vs USA 
3pm – Argentina vs Australia 


Diadomingo, 4 december 2022 
11am – Francia vs Polonia 
3pm – Inglatera vs Senegal 


Dialuna, 5 december 2022 
11am – Hapon vs Croacia 
3pm – Brazil vs Sur Korea 


Diamars, 6 december 2022 
11am – Maroco vs Spaña 
3pm – Portugal vs Suisa 


Ronde 16 


Diabierna, 9 december 2022 
11am – Croacia vs Brazil 
3pm – Hulanda vs Argentina 


Diasabra, 10 december 2022 
11am – 
3pm – Inglatera vs Francia 


Diamars, 13 december 2022 
3pm – 


Diaranson, 14 december 2022 
3pm – 


Quarter-Finals 


Semi-Finals 


Diasabra, 17 december 2022 
11am – 


Diadomingo, 18 december 2022 
11am – 


3rd Play-Off 


Final 


Hulanda 
3 


Argentina 
2 


Francia 
3 


Inglatera 
3 


Hapon 1|1 


Brazil 
4 


Maroco 
0 


Portugal 
0 


Croacia 
0 


Hulanda 
0 


- 
0 


Inglatera 
0 


1 
USA 


1 
Australia 


1 
Polonia 


0 
Senegal 


Croacia 


1 
Sur Korea 


0 
Spaña 


0 
Suisa 


0 
Brazil 


0 
Argentina 


0 
- 


0 
Francia 


- 
0 


- 
0 


- 
0 


- 
0 


0 
- 


0 
- 


0 
- 


0 
- 


www.awemainta.com 


HaYa NOs riba: 
HaYa NOs riba: 


noticia@awemainta.com 
aviso@awemainta.com 
awemaintaa@gmail.com 


EDICION NOBO AWE NA 
AWEMAINTA.COM 


www.awemainta.com/latinos-al-dia 


www.facebook.com/npcaruba 


E diferencia 
den noticia 

A 
yera dialuna ta habri cu un partidaso. Hapon contra 
di Croacia. For di un principio hopi tabata comenta cu 
e lo bay bira un partido basta balansa. Croacia tabata tin 
e partido un tiki mas den control cu e Hapones nan, pero 
na final di e tempo completo, e partido tabata tabla na 1. 
Akinan a bay over na 15 minuut cada banda y na final aun a 
keda e mes un empate. Segun regla di FIFA, ora un partido 
keda empata despues di e tempo extra, lo bay over na tira 
penalty. Y akinan e cos nan a bay fout pa e Haponesnan 


Despues di a demostra cu nan tin e velocidad y e condicion pa wanta 
full un wega, nan a keda cortico den tactica di tira penalty. Of ta e 
keeper di Croacia tabata bon prepara? Al final e wega a caba 3-1 pa 
Croacia despues cu nan keeper Livakovic a para no menos cu 3 tiro. 
Esaki ta duna Croacia e paso pa e siguiente buelta. 


E di dos partido tabata entre Brazil y Republica di Korea. Un wega 
completamente domina pa Brazil cu a recorda tur hende, kende nan 
ta. Cu un score di 4-1, nan ta pasa pa bay nan siguiente wega contra 
di Croacia. E gol nan a wordo anota pa Vini J (7), Neymar Jr (13), 
Richarlison (29) y Lucas Paqueta (36). Pa Republica di Korea e gol a 
bin den di 2 tempo, anota pa Paik Seungho na di 76 minuut. 


Esaki ta trece cune cu Republica di Korea y Hapon ta bay cas y 
Croacia lo bay enfrenta Brazil den e ronde di ultimo 8 nan. Den 
historia di mundial, e 2 pais nan aki a enfrenta otro solamente 2 biaha 
y tur 2 biaha Brazil a sali victorioso. Den e 2 partido nan aki Brazil a 
score 4 gol y Croacia apenas 1 gol. Dus nos lo keda pendiente di e 
partido aki cu lo tuma lugar diabierna 9 december pa 11or di mainta. 


Diabierna 9 december pa 11or mainta 
Croacia contra di Brazil 

D 
en e weekend di 2-3 y 4 di december tras di lomba a tuma 
lugar e prome coaching clinic di USA Baseball na Aruba. 
Un weekend dedica na mehora e deporte di baseball na nos 
isla. Ariba diabierna atardi a tuma lugar e ‘meet and greet’ na 
Local Store permitiendo e coachnan local cera conoci mas di 
cerca y combersa cu e coachnan di USA Baseball. Den un am- 
biente ameno a presenta e cuater coachnan y asina kick-off e 
evento. 


Ariba diasabra dia 3 di december e prome sesion a start na 
Universidad di Aruba pa 12:05pm en punto. Mester remarca 
cu a conta cu presencia di 70 coach, di diferente organisacion 
na Aruba, di cual dos tawata femenino. Durante e sesion aki 
a elabora riba e diferente aspecto, p.e. infield, hitting, base 
coaching, outfield, pitching y baserunning. Apesar cu e sesion 
a dura 5 y a dedica na e parti teoretico, e preguntanan y inter- 
accion tawata di aplaudi, esaki a cay den masha bon tera cu e 
coachnan di USA baseball. E esfera tawata uno positivo y yena 
cu energia. Mas importante ta demostra cu e coachnan ta 
eynan pa sigui desaroya nan mes como coach. Sin duda algun 
topico lo tawata nobo, y un refresh pa otronan, pero sigur tur 
hende presente a siña durante e prome dia aki. Na final di dia 
a obsekia tur cuater coach un bunita recuerdo di Aruba. 


Aruba diadomingo pa 9:00am di mainta e di dos sesion a 
inicia na stadion di Nadi Croes/Crismo Angela y coachnan 
mester a subi veld pa asina por wak y pone den practica kico 
a siña e dia prome. Nos tawata tin e honor di tin como partici- 
pante Sr. Randolph Oduber, miembro ehecutivo di WBSC cu a 
join durante ambos dia den su rol como coach. E solo a briya 
fuerte, pero participantenan a perdura te cu e final, ricibiendo 
nan certificado di participacion. 


Sr. Elston Figaroa, president di Aruba North Little League a 
subraya: “Esaki tawata e prome clinic, pero nos ta sigur cu lo 
no ta e ultimo. E coachnan di USA baseball tawata sumamente 
satisfecho cu e organisacion y e participacion di e coachnan 
local. Y nos a ricibi bon comentario di nos coachnan local.” 


Tawata admirabel pa wak tanto coach biniendo hunto pa bien- 
estar di e deporte y e muchanan. Ariba e imagen por admira 
un mensahe scondi: si nos traha hunto, nos tur ta logra Sigur 
un danki di curason na tur participante/coach, e oradornan 
di USA Baseball, tur instancia cu a yuda nos pa trata nos 
huespednan lo mihor posibel, y mas cu claro e team di Aruba 
North Little League. 


E prome coaching clinic di USA Baseball 
na Aruba tawata sumamente exitoso! 


Un total di 70 coach a participa y ricibi nan certificado 

A 
ntes bo tabata haya Ghostbusters, despues a bini Myth- 
busters, y desde diasabra ultimo 3 di december, awo tin 
“Legendbusters” tambe! Aki tin un team di domino cu ta cla 
pa caba cu tur legendario y nan leyenda den domino aki na 
Aruba. Den un tremendo bataya diasabra ultimo, Team Sams 
Tsunami a demostra cu nan t’e sheriff nobo in town ora nan 
a enfrenta e conocedo ekipo Pariba Legends di pariba di 
brug. Wel, shonnan, desde awo en adelante nan por cambia 
e nomber dje team pa “Pariba Sprookjes”. Golpi duro a cay 
diasabra n’e palacio di domino net n’e grens entre Calabas 
y Kudawecha, net paseit dje palo di mal ehempel caminda e 
perdedonan ta bay pasa nan wayaba. 


Despues di un tremendo “peptalk” di capitan di Team 
Tsunami, nada menos cu e conocedo “zware jongen” den 
domino, Yoyo, a splica intensamente over dje palabra 
“Tsjalynch”, e ekipo bou patronisahe di Sunny a sali ta haya 
un sapato blanco! Clean board a cay pa Yoyo y Sunny! Pero, 
e dos lider veterano aki a dicidi cu nan ta esunnan cu lo 
wanta un p’e team, pa despues e ekipo por sigui suta na un 
manera sin pordon! Pa ora halftime a bati, Team Tsunami ta 
ganando cu score fenomenal di 11 - 4! Mientras un y tur ta 
disfruta dje pasapalonan gratis di chef Han, e integrantenan 
di Pariba Legends a haya nan ta grawata cabes (y snor) con 
pa bay drecha e situacion aki! Den di dos buelta nan a ripara 
cu ta mescos ta awa nan ta hiba lama. 


Team Tsunami a sigui bati piedra na ordo y cu score convi- 
cente di 21 - 13 nan ta caba cu cualkier idea di legendario 
cu Pariba Legends por a keda cu ne. Tremendo anochi aya 
n’e legendario y unico Domino Square Garden na mundo, 
y shonnan, keda pendiente, pasobra t’awo cos ta cuminsa 
bira hot p’e temporada di fin di aña! 


Team Tsunami a 
caba cu tur leyenda 
den domino! 

P 
a clausura e aña Fundacion Pa Nos Muchanan (FPNM) 
den colaboracion cu Reach Your Goal Foundation (RYG) 
a organisa e evento Ban conecta caminda cu e workshop 
titula: Team Building: Aim for Higher a ser duna. E work- 
shop aki a tuma lugar diasabra, 26 di November 2022 na 
Alhambra Balroom. Cabesantenan di diferente Centro di 
Cuido di Mucha a presenta pa un dia yena cu informacion 
y actividadnan practico. Meta principal di e dia aki ta pa re- 
enforsa e cabesantenan cu diferente strategianan pa fortal- 
ece e union dentro di nan team. Esaki ta forma un clima di 
trabou ameno y saludabel cual tin un efecto positivo ‘riba e 
muchanan cu nan ta cuida diariamente. 


E dia a ser parti den dos. Den e prome parti a enfoca riba e 
importancia di Maneho y pa esaki RYG a duna un presenta- 
cion cu informacion y tipnan cu por incorpora y implementa 
den e maneho diario di e Centro di Cuido di Mucha. Tambe 
a haci diferente tareanan cu lo por uza como un herment pa 
aclaria y preveni diferente malcomprendemento den team. 
E topiconan trata ta entre otro, “walk the talk”, “Be pro- 
active”, “Choose request over complaint”, “Manage your 
own growth” y Become a “STAR” for your team. 


Den e di dos parti a pone enfoke riba bon comunicacion y 
liderazgo. E parti aki tawata uno hopi activo na unda cabe- 
santenan a participa na diferente weganan y alabes siña 
traha riba fortalece e laso y trahamento hunto den team. 


E workshop a clausura cu un tarea unda cada cabesante 


mester a resumi e dia door di crea un pintura hunto. Despues 
cada grupo a haya e oportunidad pa presenta esaki. 


Un cabesante di centro di cuido di mucha tin e tarea impor- 
tante di dirigi, maneha y motiva un team di trahado pa 
asina hunto carga e responsabilidad di e cuido optimal di 
nos muchanan den centro. Un trabou cu no ta facil, pero 
alabes hopi bunita y di hopi importancia, cu e workshop aki 
henter team di FPNM kier a contribui y motiva tur pa sigui 
cu e bunita trabou. 
FPNM ta aplaudi y gradici cada participante pa nan pres- 
encia y energia. Tabata un dia exitoso y ameno, yena cu 
informacion practico y bon energia! 
Un palabra di gradicimento ta bay na RYG pa nan bon coop- 
eracion, Papersisters pa nan bunita donacion y Alhambra 
Balroom pa nan tremendo servicio. 


Fundacion Pa Nos Muchanan den colaboracion cu “Reach Your Goal Foundation” ta organisa 
Teambuilding pa Cabesante di Centronan 
di Cuido Di Mucha titula: Ban Conecta 


Angel Speelschool,Bee Blessed Daycare, Building Bright Beginnings, De Kleine Rups, Den mi Cabes, Dizah Speelschool, Edwientje Speelschool, Eiva Conta Storia 
Speelschool, Havard Kids, Happy Feet, Kerekentenchi Speelschool, Lilly Putters Speelschool, Little Dreamers, Little Explorers, Little Star, Mi Casita Felis, Mijn Schatjes, 
Pasadia Muchanan Contento, Pasadia Infantil Te Aworo, Peek A Boo Childcare, Pretty Flower Speelschool, Scol Amplio Nos Cosecha, Scol di Hunga Luna cu Solo, Scol di 
hunga Chikitin Bin Bin, Scol di hunga un mundo yen di color, Stichting Poeroenchi, Tante Joja Speelschool, The Cradle Daycare, Yupi Yupi Ya Speelschool. 

D 
igicel un biaha mas ta crea experenci- 
anan inolvidabel cu su ‘Cash vault’. Un 
pabien ta bay na e 4 ganadonan di prepaid 
y postpaid cu a activa nan plan y paga nan 
cuenta pa asina participa y a gana tempo 
den e vault pa asina gara mas hopi dollar 
bills posibel. 
Pabien na Endry Brooks cu a gara $308, 
Carlos Lopez cu a gara $175, Luis Alberto 
cu $199 y Amarillis Leon cu a hiba cas e 
mas tanto dollar bills gara cu ta $323!! 


Bo tempo ta bal, premio na granel, abo por 
ta nos siguiente ganado! 
Pa cada florin clientenan postpaid y prepaid 
lo ricibi un lot, esaki ta duna chens di gana 
premionan semanal y drenta e ‘Cash Vault’! 
E ‘Cash Vault’ ta un kluis yen di aire y placa 
ficticio; unabes activa, e placa lo circula 
manera un ‘twister’, e cliente mester purba 
‘gara’ mas tanto placa of premio cu e por 


Abo tambe kier drenta den e Digicel ‘Cash 
vault’? Awel esaki ta bo chens! Activa un 
prepaid plan of haci yamada, y pa e post 
paid clients, paga bo cuenta of cumpra 
cualkier bundle adicional manera roaming 
y automaticamente bo ta participa den nos 
Digicel ‘cash vault’ unda Cada Florin ta 1 
ticket y bo number lo keda den tombola te 
fin de e temporada 


Probecha di Digicel su tremendo promo- 
cion nan cu ta entre otro 25% off ariba 
tur Smartphone, Samsung smartphone 
special pa AWG. 299, Telefon gratis ora di 
cera un prime plan di Awg 140 pa luna, y 
Data gratis ora di Cumpra un SIM nobo! 
Campaña valido te cu 6 di Januari 2023 


Ta invita tur cliente pa keda pendiente ya 
cu tin hopi momentonan extraordinario 
cu Digicel lo comparti cu nan e fin di aña 
aki! Bishita e pagina di Facebook of www. 
digicelaruba.com pa fechanan di Shopping 
Nights, mas detaye, regla y condicion di 
participacion. 


Digicel a regala $1,005 n’e prome 
4 Cash vault winners cu e regalo di tempo! 

D 
iahuebs awor, dia 8 di september, Fundacion Lanta Papia- 
mento (FLP), segun custumber di e ultimo añanan, lo cera 
aña cu un Tertulia Literario. Esaki ta tuma luga na Biblioteca Na- 
cional na San Nicolas. FLP lo honra nos autornan, celebrando e 
bunita cosecha literario di 2022. Ta trata di 15 autor cu a skirbi 
tanto na Papiamento, como na Hulandes y Ingles. E cosecha ta 
consisti di poema, storia pa mucha, hoben y adulto y buki relacio- 
na cu teatro, herencia genetico, historia di Aruba y religion. 
Pueblo di Aruba ta cordialmente bonbini na Biblioteca Nacional 
na San Nicolas pa gosa di 6or – 8or di Tertulia 2022, cerando 
conoci cu e autornan invita y nan obranan. Tin dushi musica y 
benta di buki na final. Entrada ta gratis. 


D 
iahuebs 1 di december, e prome 
symposium di Aruba Fair Trade 
Authority (AFTA) a tuma luga. E sym- 
posium a wordo organisa door di e 
ekipo di implementacion di AFTA. E 
tematica di mehoracion di concurencia 
ta parti di maneho di Minister di Asun- 
tonan Economico, mr. Geoffrey Wever, 
y ta resorta tambe bou di su respon- 
sabilidad politico. 


Ta importante pa subraya cu respon- 
sabilidad di e minister ta pa bin cu e 
sistema pa mehoracion di concurencia, 
pero cu e contenido di e sistema ta den 
man di AFTA cual ta un organo inde- 
pendiente cu un mesun directiva y 
conseho di supervision y lo opera inde- 
pendientemente di gobierno. 


Aruba Fair Trade Authority ta na bene- 
ficio di e pueblo di Aruba completo; 
pa 
consumidor 
y 
comerciante. 
Investigacion internacional a mustra 
cu reglanan di concurencia ta aporta 


na hacimento di negoshi y na clima 
di inversion di un pais. Miho compe- 
tencia ta contribui na miho prijs, miho 
servicio y miho producto. Ta impor- 
tante pa comerciante y consumidor 
compronde con e autoridad independi- 
ente di competencia husto lo funciona 
den practica, pa cual motibo a organisa 


e symposium. 


“Mayoria pais na mundo tin un autor- 
idad di competencia. Awo Aruba tambe 
ta forma parti di e desaroyo interna- 
cional importante aki. Miho compe- 
tencia ta den beneficio di e ciudadano”, 
minister Geoffrey Wever a subraya. 


Minister Geoffrey Wever: 


Miho competencia ta contribui na miho 
prijs, miho servicio y miho producto 


Fundacion Lanta Papiamento cu Tertulia 2022 


Na Biblioteca Nacional San Nicolas 

S 
r. Ty Wong ta pre- 
senta su buki ‘The 
Village in San Nicolas, 
Aruba: a social history 
during the 20th and 
21st centuries’ na bib- 
lioteca San Nicolas di- 
ahuebs awor. E anochi 
ta cuminsa 7or. Buki di 
sr. Wonfg ta trata histo- 
ria social di e habitan- 
tenan di San Nicolas 
durante e siglo aki y 
e siglo pasa. E histo- 
ria ta cubri tres gen- 
eracion cu ta y tabata 
biba na San Nicolas. E 
obra aki ta consisti di 3 
volumen. 


E 
vert Bongers, autor di varios publicacion tocante historia 
di Aruba manera e.o. ‘Augustus scur’ y ‘De kolibrie op de 
rots: En meer over de geschiedenis van Aruba’ ta publica awor 
su buki titula ‘Goudkoorts! En meer over de geschiedenis van 
Aruba’. Directora di Biblioteca Nacional Aruba a ricibi algun 
ehemplar for di sr. Evert Bongers pa e coleccion nacional como 
tambe e coleccion di biblioteca publico. Pronto por consulta of 
lesa e buki aki na biblioteca. 
Sr. Evert Bongers semper tabata hopi interesa den historia di 
Aruba y a publica hopi articulo riba su website www.historiadia- 
ruba.aw como tambe den corantnan local. Despues cu Evert a 
baha cu pensioen ela profundisa su mes mucho mas pa medio 
di investigacion y a dedica mas tempo na studia nos historia. 
Esaki a resulta den diferente publicacion. Su casa Heleen ta 
contribui na su trabou cu coreccion y editing di texto, Heleen 
ta fotografo tambe. ‘Goudkoorts! En meer over de geschie- 
denis van Aruba’ ta mescos cu ‘De kolibrie op de rots’ un serie 
di articulo cu tambe a keda publica den Amigoe den pasado. 
E autor a amplia cierto temanan cu a keda publica den ‘De 
kolibrie op de rots’ cu mas informacion. Por ehempel temanan 
manera pinturanan den cueba, e industria di oro, e historia 
di e segunda guera mundial. Pero tambe tin topiconan nobo 
manera e historia di Carnaval, imigracion pa Cuba y e bida na 


Lago Colony. Amantenan di historia di Aruba sigur sigur lo bay 
lesa e buki aki cu hopi placer. E buki tambe ta duna informa- 
cion di algun restaurant cu tabata popular den pasado. 
Evert Bongers a sigui scol basico y secundario na Aruba y 
despues a sigui studia Frances na Hulanda. Na augustus 1977 
Evert y su casa Heleen Bongers a regresa Aruba. Te cu 2005 
Evert a traha como docente Frances na Colegio Arubano y 
despues como decaan te 2018. Evert Bongers ta dedica e 
buki aki na su tata, Huibregt Pieter (Huib) Bongers. Esaki ta 
obtenibel na libreria. 


‘The Village in San Nicolas, Aruba: a social 
history during the 20th and 21st centuries’ 


Goudkoorts! En meer over de geschiedenis van Aruba 

N 
acionan Uni a decreta 9 di december como Dia Inter- 
nacional contra Corupcion. Den cuadro di esaki, den 
nomber di Gabinete Wever-Croes 2, y tambe di parti di Min- 
isterio di Integridad, Minister Ursell Arends ta decreta e 
siman di 9 di december como Siman Nacional di Integridad. 
E Siman Nacional di Integridad di e aña aki (di 5 pa 9 di 
december) tin como lema “Honra bo compromiso cu integ- 
ridad”.  


Tur aña rond di 9 di december, lo tin un siman largo di 
campaña di conscientisacion pa promove integridad den tur 
asuntonan di estado y sociedad y e lucha contra corupcion. 
E obhetivo ta pa enfoca riba e derecho y responsabilidad 
di tur hende, incluyendo mandatarionan, funcionarionan, 
agentenan di ley, medionan di comunicacion, sector priva, 
sociedad civil, mundo academico, ciudadanonan, mucha- y 
hobennan, den promove integridad y e lucha contra corup- 
cion. 
Pues ta enfoca pa tur hende, sea hoben of adulto mayor, tin 
un rol den preveni y lucha contra corupcion pa asina Aruba 
por ta un pais resiliente y por promove integridad na tur 


nivel den sociedad.  
Den e siman di conscientisacion lo organiza diferente semi- 
nario en cuanto integridad y bon gobernacion (Good gover- 
nance). Lo organiza actividadnan den scol pa educa nos 
muchanan y hobennan riba integridad y tambe lo comparti 
varios informacion via medionan social (pagina di facebook: 
Minister Ursell Arends en Gabinete Wever Croes) encuanto 
integridad y preveni corupcion.  


Nos lo culmina e siman cu un caminata organisa pa comu- 
nidad, Walk for Integrity, Walk for Nature.   E caminata ta 
un caminata pa honra nos naturalesa  y  lo tuma lugar den 
parke Arikok, riba diabierna 9 di december cuminsando 
pa  4.30 di atardi. 


Minister Ursell Arends, hunto cu Gobierno di Aruba y tur 
stakeholders tin como meta pa yega na un Aruba resiliente, 
sin corrupción y integro. Pa logra e meta aki ta hopi impor- 
tante pa conscientisa un y tur riba e importancia di preven- 
cion, e lucha contra corupcion y pa promove integridad na 
nos pais. 


S 
KOA como e instituto di educacion di mas grandi na 
Aruba ta keda enfoca ariba e desaroyo y crecemento 
di nos muchanan, y ta boga pa keda brinda educacion di 
calidad pa asina prepara nan pa un bon futuro. Mayornan cu 
kier inscribi nan yiunan lo haya e guia necesario di SKOA pa 
cu e proceso di aplicacion. 


Manera tur aña SKOA a cuminsa cu nan aplicacion pa inscribi 
tur mucha cu ta bay haci 4 aña den 2023. Inscripcion a 
cuminsa dia 21 di November 2022 y ta habri ainda. Mayornan 
cu ta desea pa nan yiunan bay un scol di SKOA por cuminsa 
cu e proceso di aplicacion mas pronto cu ta posibel pa asina 
sigura un luga pa e proximo aña escolar. 


Con pa aplica na SKOA? 
Mayornan por haci aplicacion na diferente forma: Por aplica 
via nos website www.skoa.aw pa inscribi completamente 
online. Por aplica via e-mail door di manda SKOA un e-mail 
na aplicacion@skoa.aw. Awo por aplica via WhatsApp tambe 


door di manda un mensahe directo na +297 7485995 y sigui 
e proceso pa completa e aplicacion. Ora di aplica mester 
pone bon atencion ariba e documentonan necesario pa 
asina por cumpli cu e proceso di inscripcion di bo yiu. Pa 
mayornan cu ya caba tin yiu inscribi na SKOA por haci apli- 
cacion di e yiu cu tin cu cuminsa na kleuter via nos sistema 
di SAS. 


Pa mas informacion tocante aplicacion y e scolnan di SKOA 
por bishita nos website www.skoa.aw of por yama na liña 
directo 5231800. 


E meta di SKOA ta pa enfoca ariba 
e desaroyo y crecemento di bo yiu 


Minister Ursell Arends:  


Gobierno di Aruba ta declara “Siman Nacional di Integridad” 

A 
riba 22 di october, Kiwanis Club of Palm Beach Aruba a instala 
su directiva nobo pa e aña 2022-2023. N’e ocasion aki, Luiten- 
ant Governor Sra. Marelva Corion, procedente for di Curaçao, tabata 
presente personalmente pa haci e instalacion. Durante e instalacion 
aki Sra. Corion a ricibi asistencia di Past Governor Sr. Robert (Bob) 
Spellen. Como maestro di ceremonia pa e anochi aki a keda encarga 
miembro y Past President, Sr. Patrick Brown. 


E directiva nobo di Kiwanis Club of Palm Beach p’e aña 2022-2023 ta 
consisti di e siguiente boluntarionan: 
• President – Sr. Daniel Aguirre 
• Secretary – Sr. Robert-Jan Moons 
• Treasurer – Sr. Michel Janssen 
• Vice President – Sr. Ross Brezovar 
• President Elect – Sr. Onasito ‘Chito’ Thiel 
• Immediate Past President – Sr. Rothmar Coenraad 
• Director – Sr. Richard Roy 
• Director – Sr. Alvin Wever 
• Director – Sr. Rhomyko Winklaar 
• Director – Sr. Michael Bareño 
• Director – Sr. George Wong 
• Director – Sr. Fons Essed 
• Director – Sr. Rodney Kock 


N’e ocasion aki e Presidente saliente, Sr. Rothmar Coenraad, den su 
discurso a refleha cu e enfoke di aña tabata e recuperacion for di e 
Pandemia di Covid-19. Den e cuadro aki Kiwanis Club of Palm Beach 
a logra di ehecuta no mas cu tres actividad pa recauda fondo. Na 
november 2021 tabata tin e segundo edicion di e “Kiwanis Ride for 
Kids” (un evento di ciclismo rond Aruba). E evento aki a recauda mas 
cu Afl 50.000 pa nos comunidad. For di esaki entre otro, e mesun dia, 
a haci un donacion na SKOA pa yudansa financiero pa 100 muchanan 
cu tin dificultad pa paga nan schoolgeld. E meta akinan tabata pa e 
alumno por atende e scol trankilo y sin dolor di cabes pa ambos e 
mucha y mayor durante un temporada dificil. Ademas na mei 2022 
tabata tin e Kiwanis ‘Blast from the Past’ Nostalgia party, cu musica di 
decada ’60, ’70 y ’80, y na September 2022 tabata tin e prome Kiwanis 
Palm Beach ‘Over the Moon’ Golf Event. E ultimo actividad aki tabata un 
torneo di Golf nocturno cu tabata un experiencia inolvidabel y masha 
dibertido pa e participantenan. 
E Presidente saliente a expresa su gratitud enorme na ambos tur e 
Sponsornan cu di un forma of otro a contribui na actividad pa recauda 
fondo di Kiwanis Club of Palm Beach y na tur e boluntarionan miembro 
cu a traha riba e iniciativanan aki. 
N’e banda di servicio na comunidad a resalta e traspaso oficial di e 
programa “Stimami Guiami” di Kiwanis Club of Palm Beach pa Fundacion 
pa Nos Muchanan. Stimami Guiami (Stima bo Yiu, Guia bo Yiu) ta un 
Programa Educativo pa mayornan unda ta enfoca riba mehoracion di e 
laso entre bo persona y bo yiu. E programa aki a inicia na 2021 como un 
colaboracion entre Kiwanis Club of Palm Beach, Wit Gele Kruis, Tienda 
di Educacion, Fundacion Pa Nos Muchanan y Fundacion Respeta Mi. E 
programa ta pa mayor na estado of cu baby recien naci te cu 4 aña di 
edad, y ta brinda informacion y asistencia den tur aspecto di cuido y 
guia pa yiu durante un fase di desaroyo importante. 
Despues di un fase piloto na 2021 y 2022, e partnernan unanimamente 
a dicidi cu, pa garantisa continuidad y crecemento, lo ta optimal si e 
programa wordo hancra den un organisacion den e sector social y cu 


capacidad pa carga e parti logistico cu e programa ta demanda. Asina 
a bin na un acuerdo cu Fundacion pa Nos Muchanan lo tuma e encargo 
di e programa pa futuro. Na 2022-2023 Kiwanis Club of Palm Beach lo 
keda duna aporte financiero na e programa aki for di e fondonan cu ta 
wordo recauda. 
Finalmente e Presidente saliente a conmemora cu na 2022 a inicia 
un programa nobo di “Terrifc Kids” na Colegio San Antonio. Tambe 
a continua esaki na St. Dominicus College y St. Franciscus College. 
Kiwanis Terrific Kids ta un programa di Kiwanis Internacional di recono- 
cemento escolar cu ta promove desaroyo di balornan manera caracter 
personal, autoestima y perseverancia. Studiantenan den e programa ta 
traha cu nan maestro pa establece metanan pa mehora comportacion, 
contacto cu otro, presencia y/of trabao escolar. E Presidente saliente a 
gradici e scolnan y specificamente e maestronan pa e bon cooperacion 
di e aña cu a pasa. 
Como Presidente nobo pa e aña 2022-2023 a keda instala Sr. Daniel 
Aguirre kende sigur no ta un persona desconoci na Aruba. Sr. Daniel 
Aguirre a nace na Mexico y, hunto cu su famia, a establece su mes na 
Aruba na aña 1996 pa bira activo den sector hotelero. E Presidente nobo 
den su discurso a afirma su dedicacion personal na servicio na comu- 
nidad cu anterior tabata haci den varios organisacion manera AHATA, 
Environmental Committee, Comite Olympico Arubano y otronan. Na 
aña 2015 e bira miembro di Kiwanis Club of Palm Beach y a sigui duna 
bek na comunidad di e forma aki. E Presidente nobo a splica cu locual 
ta importante den trabao boluntario ta no solamente bo mester tin e 
tempo pa esaki, sino mas bien mester tin e curason pa esaki. 
Pa 2022-2023 aña e Presidente nobo a enfatisa cu lo sigui cu e recu- 
peracion for di e Pandemia di Covid-19 cu a presenta reto durante e 
dos añanan anterior. Entre otro lo bini bek cu algun actividad di recauda 
fondo tradicional manera e famoso Kiwanis Palm Beach Carnival 
Masquerade Party. Lo sigui cu e actividadnan mas nobo manera e 
Kiwanis Ride for Kids, e Kiwanis Nostalgia Party y e torneo di Golf ‘Over 
the Moon’. 


E Presidente nobo a presenta un analogia cu si logra di haci tur e activi- 
dadnan aki lo por dal un “homerun” y cu esaki recauda mas fondo cu lo 
wordo dedica na donacion of proyectonan social den nos comunidad cu 
enfoke riba muchanan den necesidad. Ehempel di proyectonan ehecuta 
dor di Kiwanis Club of Palm Beach ta inclui e proyecto di Watercoolers 
pa scolnan, campaña di Car Child Seat, ademas donacionnan na un 
variacion di fundacionnan manera Cede Aruba, Hungateca, YMCA, Casa 
Cuna y mas. Manera menciona tambe lo sigui contribui na e programa 
pa educacion pa mayor “Stimami, Guiami”. 


Finalmente, e Presidente nobo a pidi e cooperacion di tur e miem- 
bronan pa sigui haci nan maximo esfuerso pa sirbi e comunidad por 
medio di e trabao boluntario den nan Club. Tambe, como Presidente di 
Kiwanis Club of Palm Beach e lo sigui cu e ehecucion di e plan strate- 
gico vigente, unda lo enfoca ariba proyectonan basa ariba e resultado 
di necesidadnan cu a resulta for di e “Community Analysis” na aña 
2020. 


E instalacion a tuma lugar na Aruba Mariott Resort durante un cena 
ameno cu presencia di varios otro organisacion di servicio na Aruba. 
Kiwanis Internacional ta un organisacion caritativo mundial, dedica na 
haci nos mundo miho door di cambia un comunidad of un mucha cada 
bes. 


Kiwanis Club of Palm 
Beach a instala su directiva 
nobo pa aña 2022-2023 

E di dos Premio Nacional “Crioyo di Oro” 


Maybelline Arends-Croes a ricibi homenahe grandioso 


C 
as di Cultura a bisti di gala riba diaranson dia 
30 di november y tabata completamente yena 
di alumno, ex-al umno, admiradonan, amigonan y 
famia di nos baluarte local Maybelline Arends-Croes. 
Un homenahe excepcional a tuma lugar cu a 
wordo brinda na un baluarte cultural tanten cu e 
ta na bida. Durante e anochi aki, Maybelline Ar- 
ends-Croes a ricibi e premio nacional “Crioyo di 
Oro” como elogio, gratitud y reconocemento pa 
su aporte di bida largo na desaroyo cultural di 
Aruba. 
E forma cu henter e evento a wordo presenta e 
anochi aki a duna tur esnan presente e sintimento 
cu nan tabata experenciando un berdadero “nochi 
di Hollywood”. 
Un produccion di calidad haltisimo. E homenahe 
musical aki a conta cu un elenco impresionante di 
centenares cantante y musico cu durante un poco 
mas di 3 ora y mey largo a presenta un mahestuoso 
concierto dedica na Maybelline Arends-Croes. 
E forma cu e anochi a wordo anima tabata formi- 
dabel y totalmente diferente di loke cu publico local 
ta custumbra cune. Actriz Faridi Dao a personifica 
e personahe “ChiMay” pa asina presenta e home- 
nahe di un forma unico cu e publico presente a 
encanta. 
Durante e evento aki, Maybelline mes a presenta 
algun di su temanan incluyendo e cancion inmortal 
cu el a crea hunto cu Hubert “Lio” Booi na aña 
1972: “Lllanto di un mama”. 


Fundacion Go Cultura representa pa cantante 
Edjean Semeleer a introduci e momento cu e 
premio “Crioyo di Oro” a wordo treci riba esce- 
nario door di presidente di e fundacion, Arthur 
Loefstok, cu a pasa esaki den man di Ministro di 
Enseñanza y Deporte Sr. Endy Croes pa asina e 
ministro por a haci entrega di e “Crioyo di Oro” 
na Maybelline den nomber di Gobierno di Aruba, 
Ministerio di Cultura, Fundacion Go Cultura, 
Departamento di Cultura, Unoca y comunidad di 
Aruba. 
Maybelline a wordo nombra como Aruba su di dos 
“Crioyo di Oro” como merito di excelencia artis- 
tico y a ricibi e galardon. Esaki despues cu na aña 
2021, Jossy Brokke tabata e prome pa ricibi e 
premio prestigioso aki. 
<Continuacion na pagina 27> 


23 


AWEMainta 
Comunidad 
Diamars, 6 December 2022 


“Premio Nacional Crioyo di Oro” ta un 
premio anual tipo “lifetime achieve- 
ment award” produci y presenta pa 
Fundacion Go Cultura den aliansa cu 
Ministerio di Cultura, Gobierno di Aruba 
y Unoca, pa reconoce e trabao, dedi- 
cacion y esfuerso di nos baluartenan 
local cu a duna nan aporte pa e desa- 
royo cultural di nos isla. Publico general 
ta haya e oportunidad mas di dos luna 
largo pa nomina esnan cu nan ta desea 
pa ricibi e premio aki na final di aña. 


Tur esnan cu tabata t’ey presente 
tabata di acuerdo cu e homenahe aki na 
Maybelline tabata uno cu el a merece 
pa su mas di 54 aña di aporte na forma- 
cion di miles di ciudadano y pa tur loke 
el a y ta haci y significa pa Aruba. Tur 
esnan presente tabata consciente cu 
nan a experencia un anochi historico y 
inolvidabel. Specialmente na momento 
cu a presenta e premio nacional cu e 
aña aki a bay pa Maybelline. 


Como parti di e proyecto aki tambe 
lo tin un documentario biografico di 
Maybelline Arends-Croes cu lo wordo 
estrena den e prome mita di aña 2023 
y tambe estreno di e grabacion di e 
evento ariba pantaya di television 
dentro di poco. 


Fundacion Go Cultura por mira bek 
riba otro evento sumamente exitoso, 
historico y inolvidabel. 
Pabien na nos baluarte local Maybelline 
Arends-Croes cu su “Crioyo di Oro” 
bon mereci y pa su homenahe excep- 
cional. 
E proyecto aki a wordo haci posibel 
danki na e sosten sumamente valioso 
di Gobierno di Aruba, Ministerio di 
Cultura, 
Unoca, 
Departamento 
di 
Cultura, Prins Bernhard Cultuurfonds 
Caribisch 
Gebied, 
Setar, 
Aruba 
Airport Authority, Clickprint, Artopia, 
Amito, La Moderna y Sleep Comfort. 
Nos felicitacion na tur cu a asisti 
Fundacion Go Cultura pa presenta y 
ehecuta un proyecto exitoso cu merece 
continuacion y apoyo di nos comun- 
idad. 


<Continuacion di pagina 26> 

WILLEMSTAD - Ministerio di Finansa a constata cu apar- 
entemente gerencia di Selikor no tin custumber pa duna 
cuenta y rason di nan trabou manera debe ser di acuerdo cu 
un observacion di Ministerio di Finansa. 
Nan a nota esey na e hecho cu Selikor no ta entrega relato 
anual manera debe ser na tempo. Nan ta entrega nan rela- 
tonan anual laat y e secuencia di rapportnan di cuenta y 
rason regular ta yen di buraco. 
E rapportnan di Adelanto di trabou mester menciona por lo 
menos progreso den e programa di actividad y si esey no te 
caso, bisa ki medida a tuma pa coregi e situacion. 
Prome cu manda e rapport aden si nan a logra nan meta 
Ministerio di Salubridad cu a cay bou di señora Janga 
mester entrega un presupuesto den consulta cu ministerio 
di Finansa. 


CAMBIO DI CULTURA 
Ministerio di Finansa ta convenci cu Cambio di Cultura cu 


e tipo di controlnan aki lo cambia e cultura negativo y siña 
Selikor pa duna cuenta y rason positivo na comunidad cu ta 
paga nan salario. 
Pa bin na consideracion pa un tercer inyeccion financiero 
Selikor mester cumpli cu tur condicion cu gobierno pone 
pasobra Ministerio di Finansa ta controla esaki. y ainda nan 
tin cu duna cuenta y rason con nan a gasta e segundo inyec- 
cion financiero. 


Ministerie di Finansa ta convenci cu e tipo di ehercicio y 
trayectonan aki lo stimula un cambio di cultura caminda 
Selikor ta duna cuenta y rason corectamente y na tempo. 
Pa bin na consideracion pa haya e tercer inyeccion finan- 
ciero, Selikor mester cumpli cu tur condicion y duna cuenta 
y rason con nan a gasta e placa. 


Pero Ministerio di Salubridad tambe mester cumpli cu su 
area di control pa nan coregi e situacion na tempo. 


Pa haya inyeccion finansiero 


Dependencia di gobierno ta haya cu Selikor no a cumpli cu exigencia 


WILLEMSTAD- Pa trece poco claridad den e broeha- 
broeha cu Selikor cu ta broei entre Selikor y Ministerio di 
Salubridad cu si Selikor ta bin na consideracion pa haya 
inyeccion financiero pa cumpli cu nan compromisonan, 
e ministerio a anuncia publicamente cu mester controla 
Selikor miho riba palabracion cu Selikor tin cu gobierno. 
Ministerie di Finansa a revela cu Selikor no ta tene na 
palabracion pa bin na consideracion pa haya un siguiente 
inyeccion financiero. 
Asina mes Selikor ta haya un inyeccion di 4,8 miyon florin 
pasobra ta minister di Salubridad tin ultimo palabra den e 
caso y nan ta bisa cu nan ta masha satisfecho cu e Trabou 
di Selikor. 


Den sector di representacion sindical ne compania tambe 
tin basta broyo cu ainda lo no a los e placa cu Selikor a keda 
di haya. T’asina cu Selikor tin un lista di cinco bario cu nan 
tin cu limpia y mantene limpi tur luna pero falta cinco bario 
riba e lista cu pa Ministerio di Salubridad tin prioridad. 
Ministerio di Finansa a recomenda Selikor pa laga saca foto 
dje trahadonan ora e contratistanan ta haci e trabounan 


di limpiesa y lo no ta bon pa Ministerio di Salubridad mes 
haci poco propaganda pa nan trabou via Facebook. Segun 
Ministerio di Finansa ta cosnan masha facil pa haci pa duna 
cuenta y rason di trabounan cu nan a haci. Di otro banda 
e situacion aki ta demostra cu Selikor no ta custumbra pa 
duna cuenta y rason di loke nan ta haci. 


Selikor ta viola regla di duna cuenta y 
rason flagrantemente 


25 


AWEMainta 
Corsou 
Diamars, 6 December 2022 


WILLEMSTAD - Diabierna 2 di december ultimo corte di 
prome instancia a condena e ciudadano Michael Faneyt di 
20 aña di edad na 4 aña castigo di prizon. Tabata pasobra e 
ciudadano aki a keda acusa di un cantidad di atraco comete 
den grupo. Tabata riba e fechanan 31 di october 2021, 
dia 8 di november 2021, 6 di november 2021, atrobe 6 di 
november 2021 y finalmente 29 di october 2021. Remarcabel 
ta e hecho cu e actonan castigabel comete tabata di forma 
agresivo y violento, anto tabata hunto cu mas atracado, 
kende nan caso a keda trata anteriormente. Pa cuminsa ta 
asina cu e ciudadano Michael Faneyt di forma manera ariba 
describi a kita un cantidad di prenda, suma di placa, docu- 
mento y tarhetanan bancario for di otro ciudadanonan di 
inicial H.R.S, A.M.S.T., y tambe T.P. Drentando na un adres aya 
na Bocaweg y haciendo uzo di arma di candela pa menasa, 
a obliga e personanan presente dirigi nan mes na e baño, pa 
dje pluma nan, kita tur nan prendanan fo’i nan. Esaki ta loke 
a sosode di 31 di october 2021, segun e prome acusacion 
contra di Faneyt. 


Pero, dia 8 di november 2021 Michael Faneyt tabata un 
biaha mas den accion, pasobra den un minimarket situa riba 
Schottegatweg West 99, hunto cu mas atracado, el a bay cu 
e ganashi di e dia, un cantidad di bebida alcoholico, sigaria 
y otro pertenencianan di e doñonan di e negoshi. 
Pa loke ta trata un atraco comete dia 6 november 2021 
atrobe MIchael Faneyt a keda acusa di a participa, caminda 
tabatin sacamento di un suma di placa for di e caha di placa 
aya cu ta pertenece na Wenyao minimarkert. Aki e atraca- 
donan a drenta cu caranan tapa y cu armanan di candela 
gritando, pa despues coy doño di e negoshi tene duro y 
oblig’e di move di manera cu nan por a yega na e caha di 
placa. Ademas a agredie cu arma di candela na su cabes, 
pero tambe a los un bala den laira. 


Otro acusacion (e di 4) contra Michael Faneyt ta atrobe 
6 di november 2021, pero e biaha aki na un negoshi riba 
Rooseveltweg 335 y aki a bay cu un suma di placa balora na 
Nafl. 4000,— mas boternan di bebida y otro pertenencianan 
di e doñonan di inicial F.F y W.F. N’e ocasion aki 3 atracado 
a drenta e minimarket cu caranan tapa cu arma di candela 
den man y a tene arma dirigi riba e doño. 


E di 5 atraco cu Michael Faneyt a keda acusa di dje tabata 
esun comete dia 29 di october 2021 den un minimarket na 
Weg naar Welgelegen 39, caminda e atracadonan a bay cu 
e suma di placa di entre Nafl 450,— pa Nafl.500,— y bebi- 
danan alcoholico. Fiscal mr. Niks a demanda un castigo di 


prizon di 7 aña mas 6 luna, pero for di principio a keda cu no 
tin suficiente prueba pa e acusacionnan 3 y 4, di manera cu 
a resta solamente e casonan 1, 2 y 5 cu segun fiscal mr. Niks 
e acusado Michael Faneyt a haci su mes culpabel na dje. 
Abogado di e acusado Michael Faneyt, mr. H. M.M Alejandra 
sinembargo a insisti cu e pruebanan no ta suficiente pa 
acusacionnan 1, 3 y 4 cu ta esnan comete 31 di october 
2021 y ambos comete dia 6 di november 2021 y e abogado 
a haya rason cerca hues di manera cu e sentencia a bira 4 
aña di prizon, kitando e periodo cu el a pasa caba den aresto 
preventivo, como tal tur e demandanan pa daño y perhuicio 
den e otro casonan cu no ta proba a keda rechasa. 


4 aña castigo di prizon pa Michael Faneyt 


Pa solamente 2 caso el a keda condena 

Fortaleza Pa Famia 


TIN hopi cambio cu e Spirito di Anti-Cristo ta preparando pa hiba e mundo den decadencia, falta di respet pa Dios y hopi 
scuridad, nos tin di tene cuenta pasobra nos tambe ta parti di mundo. Semper nos a lanta y scucha tur caminda den cas, 
na scol,den misa, den iglesia, den tempel, den tur lugar caminda e nomber di Dios ta wordo menciona lo siguiente: 


Yiunan obedece boso mayornan den Señor,pasobra esaki ta husto. Honra bo Tata y bo Mama (cu ta e prome mandamento 
cu un promesa) pa bay bo bon y pa bo tin bida largo riba tera. 


Un mucha ta haya educacion di su mayornan na cas y enseñansa di maestro y maestra na scol. Y semper tin un balansa, 
cu respet duna na cas, mester ta visibel na scol, pa asina e enseñansa por cana cu menos strobacion. 


Pero tin un barco ta nabegando y poco, poco ta yegando nos costa, cu su carga lo trece hopi confusion entre scol y 
mayor, pasobra ora mayor bisa un cos na cas y scol ta trece un opinion nobo dilanti ta existi e posibilidad cu situacion 
entre mayor, yiu y scol cosnan por sali for di man. 


Kedando riba e tereno biblico Hesus a splica bon cla na su discipelnan den Mateo 13:36-43, tur locual e enemigo cual ta 
e diabel a haci, pa asina ora nos mira cambio y comportacion den hende en general nos tur por sa di unda esey ta bini. 
(2 Timoteo 3:1-5) P’esey awor t’e tempo pa predica palabra di Dios mas cu nunca. 


Awor e barco kier tira ancra y asina logra manda su tripulante nan pa trece informacion na muchanan di scol cu ta 
contrali na e palabra di Dios y educacion di mayor. Dios a traha hende, Dios a traha Homber y Muher, y si tabatin di bini 
un desviacion den Dios su creacion, Dios lo a haci esey conoci den su Palabra y na su pueblo for di cuminsamento. 


Awor nos ta para dilanti di e barco “Genero” cual na prome lugar nos tur sa cu e ta relaciona su mes cu Orguyo, y nos tur 
sa cu Dios no ta sostene nada di orguyo. (por fabor no keda sin lesa Ezekiel 28:13-19 y Proverbionan 6:16-19) 


Y tin hopi tipo di genero, esey ta nifica cu lo bay tin masha splicacion na scol, pa asina drenta den un lucha cu e educa- 
cion ricibi na cas. Y laga nos prepara nos mes p’e ola di cherche y bullying cu lo lanta na scol y riba caya. Ora un hende 
ta adulto e por dicidi pa su mes, awor pakico molestia cabes di nos muchanan? 


Awor laga nos sano huicio prevalece: 
Ken a bini cu tur e nomber nan ey asina bon hinca den otro, di e reparticion di genero? 
Ken tin e sabiduria, pa gaña hende y daña nan mente pa asina e por uza nan curpa pa inmoralidad, y bagamunderia? 
Y Kico lo ta e aporte na nos norma y balornan? 


Ki dia hende lo compronde cu diabel ta odia e creacion di Dios? 


Na Hulanda un parti di e barco aki a wordo presenta bao di schoolenveiligheid, y esaki ta un di e splicacion nan cu bo por 
mira ora bo mes como mayor subi riba www.schoolenveiligheid.nl y eynan bay riba e thema , omgaan -met seksuakiteit 
-po/#over-seksualiteit -en gender-in-het po. 
Eynan lo bo sa tocante: integer omgaan met seksueel gedrag. 


Nos ta pidi Dios tene misericordia, y proteha tur mucha y nan mayor for di cosnan cu no ta agrada Dios, y laga temor di 
Dios prevalece riba nos isla. 


Laga nos permanece den Oracion. (2 Cronicas 7:14) 
Sinceramente, Pastor Marcel Balootje 


Solamente Dios y mayornan responsabel, 
por scapa nos muchanan 

“Señor ta mi wardador, mi’n tin falta di nada 
Den cunucu di yerba berde e ta ponemi sosega. 
E ta hibami na awa trankil, 
Pa mi bolbe haña forsa”. 
Salmo: 23 


Nos ta anuncia fayecimento di: 


Francisco Boekhoudt 
*04-10-1933 - †02-12-2022 


Acto di entiero lo wordo anuncia despues. 


Every life is noted and is cherished, 
and nothing loved is ever lost or perished. 


“Dios ta amor... y amor ta Dios, 
maske mi no ta na e mundo aki, tur dia lo mi ta banda 
di boso Curazon, mi por stens di loke Señor ta hasi” 
Salmo 33 


Cu dolor na nos curason, 
nos ta participa fayecimento di nos ser stima: 
Sra. Vda. Gloria 
Andrea Tromp-Lares 
Cariñosamente yama “Gogo” 
*04-02-1930 - †03-12-2022 


Acto di entiero lo wordo anuncia despues 


Hesus a bise: 
Ami ta resurecion y bida: 
Esun cu kere den Mi, lo biba hasta si e muri, 
I ningun hende cu tin bida eterno, lo no muri nunca mas. 
Juan 11:25-26 


Cu profundo tristesa na nos curason, 
nos ta anuncia fayecimento di nos Tanta: 


Sra. Vda. 
Martina Coleta 
Feliciano-Croes 
Mihor conoci como: “Coleta of Tanta Leta” 


Acto di entiero lo wordo anuncia despues. 


Gradicimento / Invitacion 


Pa medio di esaki famia kier a gradici tur esnan 
cu na un manera of otro a duna nos sosten, consuelo y forsa 
durante e tempo dificil cu e fayecimento y entiero 
di nos defunto stima: 


Luis Sensiale Felipe Anjie 
“Nos Tata y Opa Stima , Ruman y sobrinonan “ 
* 05-02-1932* † 22-11-2022 


Boso muestra di atencion ta di hopi aprecio y 
un gran sosten pa nos. Un danki na un y tur cu a manda carchi, 
krans, whatsapp, email y a hasi yamada nan telefonico. 


Boso muestra di atenshon tabata un gran consuelo pa nos. 


Na mes momento nos ta invita famia, 
bisiña-, amigo- y conocirnan 
pa compaña nos na 3 Santo Sacrificio di 
Misa na Misa Cristo Rey na Brazil; 
Diasabra 03 December 2022 pa 7pm 
Diamars 06 December 2022 pa 6:30pm 
Diahuebs 08 December 2022 pa 6:30pm 
Boso presencia ta altamente aprecia. 


Gradicimento 


Di profundo di nos curason 
nos ta gradici tur persona cu di un of otro manera 
a mustra nan atencion, amor y cariño 
durante bida, fayecimento y entiero di nos defunto stima 


Nilda Maria 
Pereira-Davelaar 
Viuda di def. Henry E. Pereira 
*01-05-1924 / †18-11-2022 


Danki na tur esnan cu a yama na telefon, 
a manda mensahe via facebook y 
whatsapp, a manda tarheta y flor y na tur 
cu tabata presente na e momentonan di 
condolencia y despedida. 


Nos ta gradici Aurora Funeral Home pa su bon servicio. 
Boso atencion y convivencia ta un gran consuelo pa nos. 


Famia Pereira 

Every life is noted and is cherished, 
and nothing loved is ever lost or perished. 


“Dios ta amor... y amor ta Dios, 
maske mi no ta na e mundo aki, tur dia lo mi ta banda 
di boso Curazon, mi por stens di loke Señor ta hasi” 
Salmo 33 


Cu dolor na nos curason, nos ta participa fayecimento inesperadamente di: 


Domingo 
Encarnacion Heredia 
Cariñosamente yama “Mingo” 
“El librito de la Bachata” 
*28-01-1977 - †27-11-2022 


Na nomber di su Casa: 
Chela Encarnacion Heredia - de Lannoy 


Mayornan: Domingo Encarnacion y Lucrecia Heredia 


Suegra: Regina Figaroa 


Yiunan: Yarizmal, Daniela, Yan y Daniel Encarnacion 


Manera yiunan: Millicent Alvarez, Alexander Tsu y Jean-Luc Faro, Krishna 
Alvarez, Sabrinah Hernandez y Estefany De La Cruz 


Rumannan: 
Gerardina Encarnacion Heredia y yiunan Jofrenk, Gedis y Gerson 
Yesenia Encarnacion Heredia y yiunan Edwin, Fanny, Masiel, Lucreidi y 
Yeudy 
Mirna Encarnacion Heredia y yuinan Randi, Gelenidia y Rogelina 
Kelmede Encarnacion Heredia y yiunan Keitel, Keisy, Keiny y Kendri 
Risolanda Encarnacion Heredia y yiunan Bladimir, Esteisy y Wilfred Fermin 
Swa y Cuñanan: Albertico De Lannoy y yiunan, Engeline De Lannoy y yiunan 


Tio y Tianan: 
†Freddy Encarnación, †Pascual Encarnación, George Encarnación, Grecia 
Encarnación, Elania Encarnación, Benzo Encarnación, Mireya & “Mochi” 
Jansen, Victor Encarnación, 
Francisco Encarnación, Fatima Encarnación, Celida Heredia, †Amablito 
Heredia, †Grecia Heredia, Teodora Heredia, Mártires Heredia, Leoporda 
Heredia, Cornelia Heredia, Maria Dila Heredia, Maria Nister Heredia, Lucille 
Figaroa, Marcelino Figaroa, Mario Figaroa y famia 


Primo y Prima nan: 
Olgalidia Segura y Jose Cediel, Yolka Jansen y Leomar Dirksz, Samatha 
Cuevas, Edmond “Joel” Jansen, Grecelin Figueroa, Radella Sint Hill, Johnny 
Sint Hill y demas primo y prima nan Aruba y Santo Domingo. 


Manera Famia: 
Carolina Arias Martinez, Shailiny ‘Shai’ y Victor Tromp, Yennely Croes, Ramon 
y Maria Lee, Oshwayne Clemencia, Eugemine Ignacio, Yessayray Lopez, 
Steven y Eric Pataca, Janella Figaroa. 


Amigo nan mas cerca: 
Rafa, Jandri, Junior, El Bory Barbershop, Chicho, Nono, Dj Boss, Nunu, Manuel 
y demas amigo y conocir nan 


Demas famia: 
Encarnacion, Heredia, Figaroa, De Lannoy, Alvarez, Hernandez, Jansen, 
Mesa, Sanchez, Segura, Matos, Dirksz, Tromp, Lee, Croes, Hart, Faro, Tsu, 
Pataca. 


Ta invita tur famia, amigo-, amiganan y demas conocirnan pa asisti na acto 
di condolencia cual lo tuma luga diamars 6 di december pa 6.30 PM pa 9.00 
PM na Turibana 19. 


Acto di entierro lo tuma lugar diaranson 7 di December 2022 na Aurora 
Funeral Home di 1:00pm pa 4:00pm di atardi, despues lo Sali pa Santana 
Catolico na Sabana Basora. 


Despues di acto di entierro no ta ricibi bishita di condolencia na cas. 


Nos ta pidi disculpa si den nos tristeza nos por a lubida un of mas famia, 
amigo of conocir. 


Seferina J.G. Dijkhoff 
Miho conoci como ‘Rina’ 


Frank y Mireya Dijkhoff- Hayer y famia, ta gradici tur esnan 
cu a mustra sosten y atencion den un of otro forma na ora di 
enfermedad, fayecimento y despedida di nan yiu stima RINA. 


Na tur esnan cu a tuma e tempo pa yama, 
bishita cas, manda whatsapp, masha danki. 
Danki pa compaña nos den e momentonan dificil. 
Palabra di gradicimento na tur esnan cu a tene 
nos Rina stima den oracion. 
Un danki na AZV cu a duna tur cooperacion. 
Danki na e dokter, enfermeronan y 
staff di e clinica na Bucaramanga, Colombia. 


Inmensamente danki na Huize Maristella. 
Danki na Aurora Funeral Home pa nan pasenshi, 
comprencion y profesionalismo na momento 
cu a atende cu nos Rina stima. 
Danki na Lisette kende a dedica un oracion asina 
bunita durante e acto di despedida. 
Danki Francis y Jonh Francis Jacobs pa e dedicacion 
musical asina bunita. 
Boso atencion tabata un gran consuelo pa nos. 
Alabes nos kier a invita famia, bisiña y conocirnan pa asisti na 3 
Santo Sacrificio di misa na Misa Santa Filomena riba dianan : 
Diamars 6 di december 2022 pa 7.00 anochi 
Diahuebs 8 di december 2022 pa 7.00 anochi 
Diabierna 9 di December 2022 pa 7.00 anochi (Misa di 8 dia) 
Despues di misa di 8 dia tin resamento na cas. 

